Brækhus til VG: – Det blir proffstevne i Norge i år
ARTIKKELEN ER OVER TRE ÅR GAMMEL Det sier hun til VG etter fredagens dopingseminar i regi av Norges Idrettsforbund og Antidoping Norge. Tom Tvedt og Norges Idrettsforbund slaktet den første «Team Brækhus»-søknaden om å få bokse i Norge. Nå ser både NIF, Antidoping Norge og Brækhus-folket gode muligheter for at de kommer til enighet. Les også: Brækhus høyaktuell for superstevne. – Du hørte hva Antidoping Norge-sjefen Anders Solheim sa; «dette skal vi få på plass». Så dette føler jeg er bankers, sier Cecilia Brækhus til VG. Hennes advokat John Christian Elden sier: – Vi har hatt dialog gjennom Antidoping Norge, men også NIF, og forsøkt å få ut hvor skoen trykker. «Glem at dere er mot boksing», sa vi. Det viste seg at det var lite vi var uenige om. Les også: Brækhus slår tilbake mot NIF dopingpåstander. Brækhus understreker at det «selvfølgelig skal være en ryddig prosess der detaljer skal på plass». Både hun og Elden var på plass på dopingseminaret fredag. – Tror du det kan bli stevne i løpet av 2016? – «Tror»? Det blir stevne i løpet av 2016. Det er mye som skal på plass med motstander og alt mulig, men kanskje i oktober, undrer Cecilia Brækhus. Les også: Rørt trener etter Brækhus-seier Hun reagerte sterkt da idrettsforbundet anbefalte et klart «nei» på om Brækhus skulle få oppfylt sitt ønske om å få bokse på norsk jord. NIF mente søknaden hadde store mangler når det gjelder antidopingarbeid. Ifølge idrettspresident Tom Tvedt var man ikke i nærheten av å overholde standardreglene til Verdens Antidopingbyrå - den såkalte «WADA-koden». Fredag kunne både Antidoping Norge, NIF og Team Brækhus fortelle at de hadde satt seg ned sammen og kommet fram til gode løsninger. Les også: Klitsjko tok «skoselfie» med Brækhus John Christian Elden forteller dette til VG: – Vi har endt opp med et dokument på 20-30 sider, på engelsk, fullt av regler. Det viktigste er det grunnleggende: At vi får kontrakter med utøverne. For det internasjonale arbeidet på dette området er for dårlig. Derfor må utøveren underkaste seg de reglene vi har, som bygger på de til Wada. – Det handler om å være tilgjengelig for testing tre måneder før kampen, under kampen, etter kampen og slikt. Om bokserne ikke ønsker det, så får de ikke være med. – I den forrige høringsuttalelsen fra NIF, som er datert 19. april, så er deres eneste spørsmål knyttet til hvordan vi skal løse domsorganet. Les også: Brækhus bryter med manageren. – Om en utøver blir tatt? – Vi er ikke et forbund og kan i utgangspunktet ikke utestenge noen fra andre enn vårt eget arrangement. – Men om NN blir tatt for doping, hvor blir vedkommende utestengt? – Vi kan ikke utestenge i andres kamper. Men vi melder det inn, og så får det være opp til idretten hvordan de vil håndtere det. Vi kan ikke hindre en utøver som blir dopingtatt hos oss å bokse i Tyskland, eller et annet land, senere. Vi har ikke noen sanksjonsmulighet på den måten. – Men vi sier at dersom vedkommende blir tatt og har inntekter på boksing i utestengelsesperioden, så skal de pengene tilfalle Wada. Sanksjonen er økonomisk. Dette må de skrive under på. - Hvem setter lengden på straffen? – Vi bruker de samme reglene som Wada legger til grunn. Straffen skal være den samme. Forskjellen er at vi ikke kan nekte noen fysisk å bokse. Men vi kan si at de ikke skal tjene penger på det. – Er dette vanntett juridisk? – Avtalen er vanntett ved at de har skrevet under på den. – Du sier problemet som står igjen, handler om eventuell ankeinstans? – Spørsmålet er følgende: Hvem skal oppnevne dette? Der har vi bedt departementet gå inn og se om de kan oppnevne – ikke ved å stå ansvarlig – tre navn som skal være dommere etter modell fra voldgiftslovgivningen. – Påtalenemnd blir Antidoping Norge. De stiller også med prøvetakere. Den eneste uklarheten er hvem som er dommere om det blir en konflikt med et vedtak. – Når tror du dette er i boks? – I løpet av få dager. – Er du helt sikker på denne saken løses nå? – Ja. For viljen er til stede fra alle parter. – Andreas Høiestad har hjulpet meg den siste uken. Det har vært nyttig, han har Wada-bakgrunn. Antidoping Norge-sjef Anders Solheim sier til VG at han tror på en løsning. – Jeg ser ikke dette som noen uoverkommelig utfordring. – Det vanlige i Wadas regelverk er to til fire års utestengelse. – Er det et problem at det er mange forbund i proffboksing? – Vi må prøve å binde utøverne i den perioden som de er utestengt. Jeg vil tro at det er mulig. Vi må for eksempel jobbe for at de ikke inviterer dopingdømte boksere til stevner i Norge. – Vi vet at det amerikanske antidopingbyrået har lyktes med antidoping både på Mayweather-Pacquiao-kampen og i UFC, så da må det være mulig i Norge også.
Cecilia Brækhus (34) er sikker på at hun kommer til å bokse på eget proffstevne i Norge i år.